በኮረና ቫይረስ የሞቱ ሰዎች ቁጥር 17 ደረሰ
አዲስ አበባ ፦ ባለፉት 24 ሰዓታት በኮረና ቫይረስ ተጨማሪ 3 ሰዎች ሕይወታቸው ማለፉ ተገለጸ ። አጠቃላይ በቫይረሱ ሕይወታቸው ያለፉ ሰዎች ቁጥር 17 መድረሱን የጤና ሚኒስቴር አስታወቀ። 
የጤና ሚኒስትር ዶክተር ሊያ ታደሰ ትናንት በሰጡት ጋዜጣዊ መግለጫ እንዳስታወቁት፣ ባለፉት 24 ሰዓታት የላቦራቶሪ ምርመራ ከተደረገላቸው 4ሺ 120 ሰዎች መካከል 142 ሰዎች ቫይረሱ ተገኝቶባቸዋል። ቫይረሱ የተገኘባቸው 84 ወንድ እና 57 ሴት ሲሆኑ ከነዚህም ውስጥ ሁለቱ የፖርቱጋል አንዱ የጅቡቲ ዜጎችመሆናቸውን ገልጸዋል። 
ቫይረሱ ከተገኘባቸው 126 ከአዲስ አበባ፣ 2 ከአፋር፣ 7 ከኦሮሚያ፣ 6 ከአማራ፣ 1 ከሶማሊክልል መሆኑንም ጠቁመዋል።
ባለፉት 24 ሰዓት ውስጥ 15 ሰዎች ከበሽታው ማገገማቸውን አስታውቀው፤ በአጠቃላይ በኢትዮጵያ ከቫይረሱ ያገገሙ ሰዎች ቁጥር 246 መድረሱንም አመልክተዋል።
በአጠቃላይ በኢትዮጵያ የኮሮና ቫይረስ የተገኘባቸው ሰዎች ቁጥር 1486 መሆኑን ጠቁመው ፥ ከእነዚህም ውስጥ 1219 ሰዎች በለይቶ ህክምና ላይ መሆናቸውን ፤ 6 ሰዎች በጽኑ ህክምና ክፍል እንደሚገኝ አስታውቀዋል። እስካሁን ለ120 ሺ429 ሰዎች የላብራቶሪ ምርመራ መሰራቱንም ገልጸዋል። 
በቫይረሱ 17 ሰዎች ህይወት ማለፉ የሚታወስ ሲሆን፥ ሁለት የውጭ አገር ሰዎች ደግሞ ወደ ሀገራቸው እንዲመለሱ መደረጉ አይዘነጋም።አዲስ ዘመን ግንቦት 27/2012በጋዜጣው ሪፖርተር